b'\n_START_ARTICLE_\nKrydsordsopgave\n_START_PARAGRAPH_\nEn krydsordsopgave (eller kryds-og-tv\xc3\xa6rsopgave) er en bogstavopgave, hvor l\xc3\xb8seren skal finde l\xc3\xb8sningsordene ud fra forskellige ledetr\xc3\xa5de. Opgaverne ligger i et skema med l\xc3\xb8sningsord lodret eller vandret. Ordene krydser hinanden. Det forklarer navnet.\n_START_SECTION_\nHistorie\n_START_PARAGRAPH_\nDen tidligste opgave blev skabt i Italien af Giuseppe Airoldi 14. september 1890. Ikke desto mindre betragtes engl\xc3\xa6nderen Arthur Wynne som ophavsmand til den f\xc3\xb8rste moderne krydsordsopgave. Den blev trykt i avisen New York World 21. december 1913. I de n\xc3\xa6ste \xc3\xa5r steg populariteten, og i 1924 udkom verdens f\xc3\xb8rste krydsordsh\xc3\xa6fte fra forlaget Simon and Schuster i New York. H\xc3\xa6ftet havde en blyant vedh\xc3\xa6ftet og blev en succes for det nystartede forlag. I l\xc3\xb8bet af det f\xc3\xb8rste \xc3\xa5r blev der solgt mere end 500.000 eksemplarer og snart efter var Simon and Schuster et af de mest velansete forlag i USA._NEWLINE_Krydsord m\xc3\xb8dte gennem tiden kritik fra flere sider, og mange h\xc3\xa5bede, at l\xc3\xb8sning af krydsordsopgaver var en dille. I 1924 skrev The New York Times: "Det er et syndigt spild i et fuldst\xc3\xa6ndig forg\xc3\xa6ves fors\xc3\xb8g p\xc3\xa5 at g\xc3\xa6tte ord, der passer ind i et p\xc3\xa5 forh\xc3\xa5nd fastlagt m\xc3\xb8nster. Det er ikke et spil overhovedet og kan n\xc3\xa6ppe betragtes som en sport. L\xc3\xb8serne f\xc3\xa5r intet ud af det bortset fra en primitiv form for mental tr\xc3\xa6ning - og succes eller fiasko er givetvis liges\xc3\xa5 irrelevant for den mentale udvikling".\n_START_SECTION_\nKrydsord i Danmark\n_START_PARAGRAPH_\nDen f\xc3\xb8rste krydsordsopgave kom p\xc3\xa5 tryk i Danmark 24. september 1924 i Berlingske Tidende. Det var en krydsordsopgave efter den amerikanske tradition. I vore dage er krydsordsopgaver en fast bestanddel af de fleste aviser, enten dagligt eller et par gange ugentligt._NEWLINE_De fleste ugeblade har krydsordsopgaver, og der findes p\xc3\xa5 det danske marked en stribe krydsordsblade med opgaver af forskellig sv\xc3\xa6rhedsgrad._NEWLINE_Det er almindelig anerkendt, at Dagbladet Information kom igennem en af sine mange kriser, da det i 1953 indf\xc3\xb8rte krydsord om l\xc3\xb8rdagen til trods for h\xc3\xb8jlydte protester fra blandt andre chefredakt\xc3\xb8r Erik Seidenfaden, som ikke mente, at krydsord h\xc3\xb8rte til i en avis for landets intellektuelle. Oplaget steg fra 25.000 til 40.000 p\xc3\xa5 ganske kort tid som f\xc3\xb8lge af de nye krydsord i l\xc3\xb8rdagsudgaven._NEWLINE_Et tegn p\xc3\xa5 den stigende popularitet i befolkningen er, at tidligere statsminister Poul Hartling i en \xc3\xa5rr\xc3\xa6kke leverede ekspertkrydsord til Weekendavisen.\n_START_SECTION_\nAmerikansk krydsord\n_START_PARAGRAPH_\nI amerikanske krydsord st\xc3\xa5r ordforklaringerne/ledetr\xc3\xa5dene uden for opgaven. De er markeret med et nummer, s\xc3\xa5 l\xc3\xb8seren ved, hvor han skal skrive svaret p\xc3\xa5 de hvide felter. De sorte felter bruges til at adskille ordene. Der skal inds\xc3\xa6ttes \xc3\xa9t bogstav pr. felt. Amerikanske krydsord er ofte symmetriske i udformningen.\n_START_SECTION_\nSkandinavisk krydsord\n_START_PARAGRAPH_\nDe skandinaviske krydsord blev f\xc3\xb8rste gang trykt i Danmark i 1948 i Berlingske Tidende. I den opgavetype st\xc3\xa5r ordforklaringerne/ledetr\xc3\xa5dene i felter i selve opgaven. Den type ses is\xc3\xa6r i Skandinavien, Finland og Tyskland.\n_START_SECTION_\nHj\xc3\xa6lpemidler\n_START_PARAGRAPH_\nDer er specielle ordb\xc3\xb8ger og online-s\xc3\xb8gemaskiner til at hj\xc3\xa6lpe l\xc3\xb8seren.'